El Centre d'Estudis Jurídics i Formació Especialitzada és un organisme autònom de caràcter administratiu adscrit al Departament de Justícia, que va ser creat per la Llei 18/1990, de 15 de novembre, amb la finalitat de dur a terme tasques de formació especialitzada del personal del Departament de Justícia i d'investigació en matèries de la seva competència.
Les instal·lacions del Centre d'Estudis Jurídics i Formació Especialitzada estan destinades a prestar el servei de formació i d'investigació que l'organisme té encomanat.
No obstant això, durant el temps en què la sala d'actes i les aules no siguin necessàries ni per al Centre ni per al Departament de Justícia, són susceptibles de ser utilitzades per altres institucions, públiques o privades.
Mitjançant l'Ordre JUS/321/2005, de 12 de juliol, es van fixar els preus públics per a la utilització de la sala d'actes i de les aules del Centre d'Estudis Jurídics i Formació Especialitzada.
Atesa la necessitat d'actualitzar l'import dels preus i fixar-ne de nous, pel temps transcorregut des de la publicació de l'esmentada Ordre i per les remodelacions efectuades a les instal·lacions del Centre arran el trasllat dels òrgans judicials amb els que compartia l'ús de l'immoble fins al 2009;
L'article 1.3-2 del Text refós de la Llei de taxes i preus públics de la Generalitat de Catalunya, aprovat pel Decret legislatiu 3/2008, de 25 de juny, estableix que la creació, la modificació i la derogació dels preus públics, llevat dels referits a l'ensenyament universitari, s'han d'efectuar mitjançant una ordre del conseller o consellera competent per raó de la matèria.
A proposta de la Direcció del Centre d'Estudis Jurídics i Formació Especialitzada, amb l'aprovació prèvia del Consell Rector del Centre, segons sessió plenària de 23 de febrer de 2011, d'acord amb els informes favorables de la Intervenció Delegada i de l'Assessoria Jurídica del Departament d'Economia i Coneixement, i en ús de les atribucions que m'han estat conferides,
Es fixen els preus públics, IVA exclòs, per la utilització de la sala d'actes, les sales de reunions, les aules i els seminaris del Centre d'Estudis Jurídics i Formació Especialitzada, d'acord amb els conceptes i els imports que es determinen en l'annex d'aquesta Ordre.
Dret a la utilització de les sales, les aules i els seminaris
El dret a la utilització de la sala d'actes, les sales de reunions, les aules i els seminaris del Centre d'Estudis Jurídics i Formació Especialitzada s'adquireix amb la liquidació del preu públic corresponent.
El pagament del preu públic ha de fer-se mitjançant l'ingrés corresponent al compte restringit d'ingressos del Centre d'Estudis Jurídics i Formació Especialitzada.
La devolució de l'ingrés del preu públic efectuat és procedent d'acord amb el que estableix la normativa sobre taxes i preus públics de la Generalitat de Catalunya.
Es deroga l'Ordre JUS/321/2005, de 12 de juliol, per la qual es fixen els preus públics per a la utilització de la sala d'actes i de les aules del Centre d'Estudis Jurídics i Formació Especialitzada.
Preus públics per la utilització de la sala d'actes, les sales de reunions, les aules i els seminaris del Centre d'Estudis Jurídics i Formació Especialitzada